## Naputak za ispitivanje vodomjera za hladnu vodu statističkom metodom

### NN 31/1999 (31.3.1999.), Naputak za ispitivanje vodomjera za hladnu vodu statističkom metodom

# DRŽAVNI ZAVOD ZA NORMIZACIJU I MJERITELJSTVO

Na temelju članka 22. Zakona o mjeriteljskoj djelatnosti ("Narodne novine",
broj 11/94) ravnatelj Državnog zavoda za normizaciju i mjeriteljstvo donosi

## NAPUTAK

### ZA ISPITIVANJE VODOMJERA ZA HLADNU VODU STATISTIČKOM METODOM

1. OPĆE ODREDBE

1.1. Postupak za ispitivanje vodomjera za hladnu vodu (u daljnjemu tekstu
vodomjera) statističkom metodom primjenjuje se u svrhu produljenja ovjernog
razdoblja za ponovno ovjeravanje vodomjera za tri godine.

1.2. Ispitivanje vodomjera statističkom metodom u svrhu produljenja
ovjernog razdoblja za ponovno ovjeravanje treba provesti prije isteka ovjernog
razdoblja za ponovno ovjeravanje, tako da se svi vodomjeri prijavljene
skupine mogu dostaviti na ispitivanje prije isteka ovjernog razdoblja za
ponovno ovjeravanje, ako izabrani uzroci ne zadovolje propisane zahtjeve.

1.3. Ispitivanje vodomjera statističkom metodom u svrhu produljenja
ovjernog razdoblja za ponovno ovjeravanje treba prijaviti ispitnom laboratoriju
i mjerodavnomu Odsjeku mjeriteljskog nadzora.

2. KRITERIJ ZA ODREĐIVANJE SKUPINE

2.1. U istoj skupini mogu biti vodomjeri s područja uporabe vode slične
kakvoće, o čemu odlučuju distributeri vode ili tvrtke koje se brinu o vodomjerima.
U istoj skupini mogu biti vodomjeri različitih distributera vode ako je
točno utvrđena odgovornost za te vodomjere.

2.2. U istoj skupini mogu biti samo vodomjeri iste veličine, istoga
mjeriteljskog razreda i iste službene oznake tipa.

2.3. Datum posljednjeg ovjeravanja vodomjera iz iste skupine može se
razlikovati samo za jednu godinu.

3. POSTUPAK PRIJAVLJIVANJA

3.1. Prijava za ispitivanje vodomjera statističkom metodom mora sadržavati:

- nazivni promjer

- nazivni protok

- mjeriteljski razred

- službenu oznaku tipa

- godinu posljednjeg ovjeravanja

- veličinu skupine

- plan prihvaćanja po kojemu će se provesti ispitivanje (promjena toga
plana nije dopuštena tijekom ispitivanja)

- podatke o prostornome ograničenju vodomjera koji čine prijavljenu
skupinu

- podatke o tome je li prijavljena skupina već prije ispitivana statističkom
metodom

- podatke o postupku i značajkama slučajnog izbora uzorka (npr. prema
tvorničkomu broju, vlasničkomu broju ili broju potrošača)

- podatak o ispitnome laboratoriju koji će provesti ispitivanja statističkom
metodom

- predviđeni rok skidanja iz mreže i ispitivanja uzorka vodomjera.

4. IZBOR ISPITNIH UZORAKA I RUKOVANJE ISPITNIM UZORCIMA

4.1. Iz skupine vodomjera koja se prijavljuje za ispitivanje statističkom
metodom biraju se slučajnim izborom uzorci čiji broj ovisi o veličini skupine
i odabranome planu prihvaćanja (tablica 1 i tablica 2).

Iste se uzorke ne smije ponovno upotrebljavati u idućim ispitivanjima
statističkom metodom.

Iz skupine vodomjera koja se prijavljuje za ispitivanje statističkom
metodom treba navesti i pričuvne vodomjere.

4.2. Odmah nakon skidanja uzorka vodomjera iz mreže mora se zatvoriti
ulaz i izlaz vodomjera da se njegova unutrašnjost ne osuši. Između skidanja
iz mreže i ispitivanja uzorka ne smije proći više od 14 dana.

Uzorci vodomjera ne smiju se oštetiti tijekom prijevoza niti popravljati
ili ugađati, ne smije im se mijenjati pokazni uređaj, ne smiju se ispirati
i sl.

5. ISPITIVANJE STATISTIČKOM METODOM

5.1. Neispravni vodomjer

Vodomjer se smatra neispravnim i odbija se u statističkoj metodi ako
je njegova mjerna pogreška:

- veća od 8% pri najmanjem protoku (Qmin)

- veća od 3% pri prijelaznom protoku (Qt).

5.2. Pričuvni vodomjeri

Pričuvni vodomjeri mogu se uključiti prije samog ispitivanja ako se
za neke uzorke iz prijavljene skupine utvrdi:

- neuobičajeno veliko vanjsko oštećenje

- oštećenje plombe odnosno žiga

- nemogućnost pronalaženja

- nedostupnost.

5.3.Postupak ispitivanja

Na uzorcima vodomjera treba provesti ispitivanje prema članku 2. stavku
2. točkama 2. i 3. Pravilnika o izmjeni i dopuni pravilnika o mjeriteljskim
zahtjevima za vodomjere za hladnu vodu ("Narodne novine" broj 56/98).

Ispitivanje se provodi prvo pri prijelaznome protoku, a zatim pri najmanjemu
protoku.

Nakon ispitivanja potrebno je zatvoriti ulaz i izlaz vodomjera da se
njegova unutrašnjost ne osuši, zbog mogućeg naknadnog ispitivanja.

5.4. Plan prihvaćanja

Za ispitivanje vodomjera statističkom metodom vrijedi plan prihvaćanja
prema tablici 1 i tablici 2.

Veća vjerojatnost prihvaćanja može se postići za manje skupine (oznaka
1) tako da se bira veći uzorak, npr. kao iz skupine oznake 2, 3 ili 4.

Promjena prijavljenoga plana prihvaćanja nije dopuštena tijekom ispitivanja.

6. REZULTATI ISPITIVANJA

Ispitni laboratorij treba popuniti izvješće o ispitivanju vodomjera
statističkom metodom s mjernim rezultatom svakog vodomjera iz uzorka te
navesti razloge uključivanja pričuvnih vodomjera.

Ovjerno razdoblje za ponovno ovjeravanje vodomjera produljuje se za
tri godine ako skupina vodomjera ispitivana statističkom metodom prema
planu prihvaćanja navedenom u točki 5.4. zadovolji zahtjeve.

Produljenje ovjernog razdoblja za ponovno ovjeravanje vodomjera počinje
istekom tekuće godine u kojoj je provedeno ispitivanje statističkom metodom.

Klasa: 960-03/99-01/42
Urbroj: 558-03/3-99-1
Zagreb, 26. ožujka 1999.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

*Tablica 1*: Jednostruko uzimanje uzorka

|  |  |  |  |  |  |
| --- | --- | --- | --- | --- | --- |
| Oznaka       skupine | Veličina prijavljene      skupine | Veličina      uzorka | Broj neispravnih vodomjera | | Pričuvni vodomjeri       prema točki 4.1. |
|  |  |  | Kriterij za  prihvaćanje  skupine | Kriterij za      odbijanje  skupine |  |
| 1 | do 1200 | 50 | 1 | 2 | 10 |
| 2 | 1201 do 3200 | 80 | 3 | 4 | 16 |
| 3 | 3201 do 10000 | 125 | 5 | 6 | 25 |
| 4 | 10001 do 35000 | 200 | 10 | 11 | 40 |

*Tablica 2*: Dvostruko uzimanje uzorka

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Oznaka     skupine | Veličina     prijavljene  skupine | Uzimanje      uzorka | Veličina    uzorka | Kumulativna       veličina     uzorka | Broj neispravnih vodomjera | | | Pričuvni      vodomjeri         prema      točki 4.1. |
|  |  |  |  |  | Kriterij za   prihvaćanje  skupine | Kriterij za     odbijanje  skupine | Kriterij za      drugo   uzimanje  uzorka(\*) |  |
| 1 | do 1200 | prvo   drugo | 32  32 | 32  64 | 0  1 | 2  2 | 1 | 6  6 |
| 2 | 1201 do   3200 | prvo  drugo | 50   50 | 50   100 | 1  4 | 4   5 | 2-3 | 10  10 |
| 3 | 3201 do  10000 | prvo  drugo | 80  80 | 80  160 | 2  6 | 5  7 | 3-4 | 16  16 |
| 4 | 10001 do  35000 | prvo  drugo | 125  125 | 125  250 | 5  12 | 9  13 | 6-8 | 25  25 |

(\*) Objašnjenje: Drugo uzimanje uzorka iz skupine provest
će se ako je broj neispravnih vodomjera kod ispitivanja prvog uzorka jednak
broju      navedenu u ovom stupcu.

Naputak, NN 31/1999-624
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)